O nweru nwoke lanụ ọbu,
ẹwha iya bụ Nikodímọsu.
Nikodímọsu bẹ tso l'ọgbo ndu Fárisii.
Ọ bụkwaruwho onye ishi ndu Ju.
Ọ bya ebe l'ẹnyashi ujiku lanụ,
nwoke ono tụgbua byakfuta Jisọsu bya asụ iya:
“O-zhi-iwhe,
anyi makwarụa l'i bụ onye l'ezhije mmamagụ,
tẹmenu ọ bụru Chileke yeru ghu t'ị bya.
Ọ tọ dụdu onye fụru ome eze iwhe lile-e l'iimegbabe l'abụa lẹ Chileke kfụru onye ọbu l'azụ.”
Jisọsu sụ iya:
“Iwhe meru eme bụ ọwa,
ọ -bụru l'a ta anwụdu madzụ ọdo bẹ onye ọbu l'a-byakwaa l'e-tso l'onye Chileke bụ eze lẹ ndzụ iya.”
Nikodímọsu sụ iya:
“?Ndẹe gẹ l'ee-shi nwụa madzụ ọdo nteke ọ kahụwaru akahụ?
?L'ọo-bahụ-whu azụ l'ẹwho ne iya,
je anọdu t'a nwụa ya nke ugbo labọ?”
Jisọsu sụ iya:
“Iwhe mu l'eme t'o doo ghu ẹnya bụ:
ọ -bụru l'eete egudedu mini yẹle Ume-Dụ-Nsọ nwụa madzụ ọdo bẹ onye ono l'a-byakwaa l'a-bụ onye Chileke bụ eze lẹ ndzụ iya.
Onye madzụ nwụru mẹe iwhe shi l'ẹka madzụ bụkota nke madzụ.
Onye Ume-Dụ-Nsọ nwụru mẹe iwhe shi l'ẹka Ume-Dụ-Nsọ,
tụkota bụru nke Ume-Dụ-Nsọ.
T'ọ bọ dụkwa ghu biribiri lẹ mu sụru l'aanwụ-whuje unu azụ ọdo.
Whẹrewhere l'anọje ewhe ala ẹka dụ iya mma,
gụ anụlewho ụkporo iya,
ọle ị tị makwanụ ẹka o shi,
tị ma ẹka l'oowhe ala,
o nokwawho g'ọ dụ iwhe bụ onye Ume-Dụ-Nsọ nwụru ndono.”
Nikodímọsu sụ iya:
“?Ndẹ-zhia g'ẹgube iwhe ono l'e-me nwụa?”
Jisọsu sụ iya:
“?Ị bụ onye l'ezhi iwhe lẹ Ízurẹlu,
iwhe dụ nno te edo ghu ẹnya.
Iwhe mu l'akarụ ghu bụ,
l'ọo iwhe anyi marụ bẹ anyi l'ekfuje,
ọ bụru iwhe anyi whụru l'ẹnya bẹ anyi l'atụje ọnu iya,
ọle unu te ekwetadu lẹ nke anyi bụ iya.
Mbụ sụ,
ọ -bụru lẹ mu kfuru unu iwhe nke mgboko-o,
unu te ekweta iya,
?ndẹkwanu g'unu l'e-shi kweta mẹ mu kfuderu unu g'iwhe nke imigwe dụ.
Ọ tọ dụdu onye bahụjeru l'imigwe t'a gụfulewho onye ono,
shi l'imigwe bya,
bụ iya bụ mbẹdua,
bụ Abụbu-Ndiwhe.
Ọ kwa gẹ Mósisu gudeje mkpụru wolia agwọ ono,
e gude ope mee l'echi-ẹgu,
bụ g'e wolifutaje Abụbu-Ndiwhe,
nke ọwhu bụkwanu onye woru onwiya ye iya l'ẹka,
onye ono enweru ndzụ tututu-mịmimi.
“Lẹ Chileke bẹ yenukaru ndiwhe obu,
yetabe whẹ iya nke ọwhu ọ nụru Nwa lanụ,
o nwe kpụ nke ọwhu bụkwanu onye wowaru onwiya ye Nwa iya ono l'ẹka t'onye ọbu ba ala l'iyi.
O chia ndzụ tututu-mịmimi bẹ onye ono l'e-nwe.
Iwhe Chileke kwoberu zhi Nwa iya t'ọ bya lẹ mgboko-o ta abụkwa t'ọ bya ekpelahaa ndiwhe ikpe.
Iwhe ọ byaturu kwa t'e shi l'ẹka iya dzọo ndiwhe.
Onye nọ iya l'ẹka bẹ l'ẹte anmakwa ikpe,
obekwanu l'onye l'ete ekwee woru onwiya ye iya l'ẹka b'e gbee nmahawarọ ikpe,
o noo nkele onye ono te ekwetadu nke Nwa Chileke ono,
bụ Nwa lanụ.
Gẹ Chileke l'e-gude bua ikpe ono bụ:
L'iwhoro ono byarụ lẹ mgboko-o,
ndiwhe gbee haa iwhoro ono hatachia ẹkpuroochi,
nke l'ọo l'iwhe whẹ l'eme bụkota ejo iwhe.
Iwhe meru nụ bụkwaru l'onye l'eme ejo iwhe l'akpọje iwhoro ashị,
onye ono te eshitajedu ụzo ẹka iwhoro dụ:
a nọnyadawho ejo iwhe ọbu,
l'oomegbabe gbafụta iwhe.
Ọle onye l'eme ire-lanụ l'afụtaje bya anọdu l'ẹka iwhoro dụ,
nke ọwhu l'aa-whụ-dzuru iya marụ l'iwhe l'oome bẹ ẹka Chileke dụkwawho.”